ওয়ার্ডের সামনে অপেক্ষমান রোগীর আত্মীয়দের দুপুরের খাবার ছুড়ে ফেলে দিলেন হাসপাতাল কর্মীরা! 
আর তা নিয়েই শুক্রবার দুপুরে ধুন্ধুমার কলকাতা মেডিক্যাল কলেজ হাসপাতাল চত্বরে। পুলিশ সূত্রের খবর, রোগীর আত্মীয়েরা হাসপাতাল সুপার শিখা বন্দ্যোপাধ্যায়কে ঘেরাও করেন। তবে সুপার খাবার ফেলে দেওয়া এবং ঘেরাওয়ের ঘটনা অস্বীকার করেছেন। তিনি বলেন, ‘‘ওয়ার্ডের রাস্তা আটকে থাকে কিছু লোক। চিকিত্সক-নার্সদের যেতে অসুবিধা হয়। কোনও ঘেরাও হয়নি।’’

ইডেন বিল্ডিংয়ের সামনে রোগীর পরিজনদের বসে থাকা, খাওয়া বন্ধ করতে অভিযান চালাচ্ছিলেন হাসপাতাল কর্তৃপক্ষ, পুলিশ এবং চুক্তিভিত্তিক নিরাপত্তাকর্মীরা। হাসপাতাল সূত্রের খবর, এদিন সুপারের নির্দেশে ইডেন বিল্ডিংয়ের ঢোকার মুখে থাকা রোগীর আত্মীয়দের ব্যাগ, খাবার ছুড়ে ফেলা হয়।
খাবার নষ্ট হওয়ায় কাঁদছিলেন হাওড়ার উলুবেড়িয়ার বাসিন্দা শ্রীকান্ত কর্মকার। স্ত্রী মিতা সন্তানের জন্ম দিয়েছেন ২৫ ডিসেম্বর। তখন থেকেই শ্রীকান্ত ওয়ার্ডের সামনে রাত কাটাচ্ছেন। তিনি বলেন, ‘‘আর টাকা নেই যে কিনে খাব।’’
এক হাসপাতাল আধিকারিকের মন্তব্য, ‘‘সৌন্দর্য বাড়ানোর লক্ষ্যেই নাকি এসব করা হচ্ছে। খাবার ছুড়ে ফেলা কি ঠিক!’’ রোগী কল্যাণ সমিতির চেয়ারম্যান বিধায়ক নির্মল মাজি বলেন, ‘‘ঠিক নয়। বুঝিয়ে করতে হবে।’’